Klag ingedien oor vrou se rassistiese twietsVan Palesa se vorige twiets. Foto: Twitter Adv. Anton Alberts, die VF Plus se parlementêre woordvoerder oor menseregte, het gesê sy party het ŉ amptelike klag ingedien nadat dit aan die lig gekom het dat die MRK twee jaar nadat die uitlatings begin het, steeds nie die saak ondersoek nie. Die MRK het vroeër gesê hy ondersoek nie die saak nie aangesien niemand ŉ klag ingedien het nie. Die VF Plus eis egter nou dat die MRK antwoorde moet verskaf waarom die kommissie nie uit sy eie en sonder ŉ klag opgetree het soos hy in baie ander gevalle wel doen nie. “Stel asseblief ons kantoor in kennis waarom die moontlike rassistiese uitlatings van Sotjifa nie uit eie inisiatief deur die MRK ondersoek is soos in baie ander gevalle en met individue wel gedoen is nie, en met besondere verwysing na wit mense op dieselfde grondslag,” het die VF Plus die MRK versoek. Alberts het gesê die VF Plus het die MRK in die verlede reeds etlike male gekritiseer, onder meer weens sy oënskynlike onbereidwilligheid om die EFF en pres. Jacob Zuma te ondersoek. “Die situasie by die MRK is uiters kommerwekkend en die kommissie sal die publiek nie kan verkwalik indien sy bekwaamheid en onpartydigheid toenemend onder verdenking kom soos sake tans staan nie.” Sotjifa het onder meer getwiet “EFF must kill 500 whites for us” en “They were supposed to stop them then and there and kill them! We would be having a whites free country”. Sotjifa se vorige uitlatings het intussen weer die rondte op Twitter begin doen, met mense wat Sotjifa ondersteun én veroordeel. Daar was talle gesprekke onder die hutsmerk #HandsoffPalesa. Sotjifa het intussen om verskoning gevra vir haar uitlatings.